CELEX: 52012DC0278
Language: fi
Date: 2012-06-07 00:00:00
Title: KOMISSION TIEDONANTO NEUVOSTOLLE vuoden 2013 kalastusmahdollisuuksia koskevasta kuulemisesta

|
			
		
		
		52012DC0278
		
			KOMISSION TIEDONANTO NEUVOSTOLLE vuoden 2013 kalastusmahdollisuuksia koskevasta kuulemisesta /* COM/2012/0278 final */
			
				
		
		
			
			   	KOMISSION TIEDONANTO
NEUVOSTOLLE 
vuoden 2013 kalastusmahdollisuuksia koskevasta kuulemisesta
 
1.           Johdanto
Tässä tausta-asiakirjassa esitellään Euroopan
komission ajatuksia siitä, miten suurimmat sallitut saaliit (TACit) ja
pyyntiponnistusten tasot olisi vahvistettava Euroopan vesillä ja Euroopan
kalastajia varten vuonna 2013 ja eräiden kantojen osalta vuosina 2013 ja 2014.
Jäsenvaltioita, alueellisia neuvoa-antavia toimikuntia ja neuvoa-antavaa
kalatalous- ja vesiviljelykomiteaa (ACFA) kehotetaan esittämään komissiolle
näkemyksiään ennen kuin komission ehdotuksista tehdään lopullinen päätös.
Tässä asiakirjassa vahvistetaan uusi
lähestymistapa TACien määrittämiseksi kannoille, joiden osalta ei ole
käytettävissä määrällisiä tietoja sisältäviä tyhjentäviä lausuntoja. Se
perustuu laadullisten lausuntojen saamiseen ja vähemmän tietoa edellyttävien
arviointimenettelyjen käyttöön tutkimuslaitosten lausuntojen antamisessa (4.1
kohta).
Tässä asiakirjassa esitetään myös yhteenveto
tuoreimmista tiedoista, jotka koskevat yhteisen kalastuspolitiikan kehittymistä
viime vuosien aikana. Yhteenveto perustuu Euroopan ja lähialueiden vesillä
hyödynnettyjen kalakantojen tilaa koskeviin tieteellisiin lausuntoihin ja
jäsenvaltioiden toimittamiin taloudellisiin tietoihin. 
TACien, kiintiöiden ja pyyntiponnistusten tasoja
määritettäessä tavoitteena olisi edelleenkin oltava liikakalastuksen
lopettaminen. Liikakalastus uhkaa romahduttaa kaupalliset kannat.
Liikakalastuksen lopettaminen tarkoittaa, että yhtä suuri tai suurempikin määrä
kalaa voitaisiin pyytää vähemmälläkin kalastuksella, pienemmällä
polttoainemäärällä ja pienemmillä pyydyksillä. Vuosittain olisi siis otettava
merestä oikea määrä kaloja, jotta kalat voisivat vallitsevissa ympäristöoloissa
kasvaa ja lisääntyä tuottavimmalla tasollaan. Tällaisin edellytyksin
kalakantojen pitkän aikavälin pyynti on kestävän enimmäistuoton tasolla.
Euroopan komissio ja unionin jäsenvaltiot sitoutuivat vuonna 2002 saavuttamaan
kestävää enimmäistuottoa koskevan tavoitteen vuoteen 2015 mennessä. Komissio
laati vuonna 2006 suunnitelman kestävään enimmäistuottoon siirtymiseksi.[1] Neuvostossa kokoontuneet
jäsenvaltiot kannustivat vuonna 2007 komissiota työskentelemään kestävän
enimmäistuoton hyväksi ja korostivat tarvetta kerätä tieteellisiä lausuntoja,
panna täytäntöön vaikutuksiltaan arvioituja pitkän aikavälin suunnitelmia ja
kuulla sidosryhmiä. 
Kestävän enimmäistuoton saavuttaminen ja
ylläpitäminen luo merkittäviä etuja, ja sen myötä tulee muutos: niukkojen
kalavarojen voimakkaasta kalastuksesta siirrytään kalastamaan paremmin
runsaampia kantoja. Näin pyydetään sama tai suurempi määrä, mutta vähäisemmin
ympäristövaikutuksin. Koska kalastuksen kokonaisintensiteetti laskee,
kalastuksen vaikutukset merenpohjaan vähenevät ja haavoittuvien organismien
(pyöriäiset, delfiinit ja muut merinisäkkäät mukaan luettuina) sivusaaliit
pienenevät. Ottaen huomioon, että polttoaineen hinnat ovat korkealla,
polttoaineen kulutuksen pitäisi laskea huomattavasti, koska on nopeampaa pyytää
tonni kalaa runsaasta kuin niukasta kannasta. Tämä vähentää laivanvarustajien
hiilidioksidipäästöjä ja polttoainemenoja.
Toinen tärkeä hyöty saadaan siitä, että paine
saaliiden poisheittämiseksi laskee. Paljon kalastettuihin kantoihin sisältyy
pääosin pieniä ja vähemmän arvokkaita kaloja, jotka heitetään pois joko
alhaisen markkina-arvon tai alamittaisuuden vuoksi ja koska niiden purkaminen
aluksesta on nykysääntöjen nojalla laitonta. Kun kalastuksen tasoa alennetaan,
suuremmalla osalla kaloja on mahdollisuus kasvaa kaupallisesti arvokkaaseen
kokoon, ja kalastajien on paljon helpompaa pyytää tarpeeksi suuria kaloja ilman
pienempiä kaloja.
Kansainvälinen merentutkimusneuvosto (ICES) laati
vuonna 2010 uuden lausuntomallin TAC-tasoille, joita noudattaen päästään
kestävän enimmäistuoton mukaiseen kalastukseen vuoteen 2015 mennessä. Komissio
perusti TAC-ehdotuksensa tähän uuteen lähestymistapaan vuonna 2011. ICES aikoo
vuotta 2013 varten kehittää kestävän enimmäistuoton strategiaa pidemmälle
voidakseen antaa määrällisiä lausuntoja kannoista, joiden osalta se ei ole
tähän mennessä kyennyt sellaisia antamaan. Strategian kehittäminen perustuu
sellaisten arviointimenetelmien laajempaan käyttöön, jotka sietävät tietojen
puuttumisen, sekä laadullisten arviointien suurempaan ja systemaattisempaan käyttöön
määrällisissä puitteissa. Komissio on tyytyväinen tähän lähestymistapaan, joka
parantaa suuresti tietopohjaa TAC-ehdotusten esittämiseksi.
2.           Kalakantojen tila
On huolestuttavaa, että Euroopan vesien kannoista
65 prosenttia jää arvioimatta perinpohjaisesti, ja TACien alaisista kannoista
vain 22:tä prosenttia ei kalasteta liikaa. Viime vuosien suuntauksena on
lisäksi ollut, että yhä pienemmän osuuden kannoista (47 % vuonna 2003 ja
35 % vuonna 2012) voidaan katsoa olevan turvallisten biologisten rajojen
sisällä. Ei ole selvää, missä määrin tämä saattaa vaikuttaa tietoihin (eli
ovatko uhanalaisimmat kannat ne, joita ei enää arvioida?). 
Ne kannat, joiden tilaa on arvioitu, näyttävät
olevan kuitenkin paranemassa, vaikkakin hitaasti: Atlantilla ja sen lähivesillä
liikakalastettujen[2]
kantojen osuus on laskenut siten, että vuonna 2004 liikakalastettiin 34
kannasta 32:ta ja vuonna 2011 liikakalastettiin 38 kannasta 18:ta, eli pudotus
oli 94 prosentista 47 prosenttiin. (Ks. tarkemmat tiedot liitteestä I).
Kestävän enimmäistuoton saavuttaminen on realistinen ja saavutettavissa oleva
tavoite. Uusia kantoja, joita ei enää arvioida liikakalastetuiksi, ovat
Pyreneiden niemimaan Atlantin puoleisen alueen merikrotti, mustakitaturska,
Kelttienmeren meriantura, Skotlannin länsipuolisten vesien kolja, Pohjanmeren
silli, Pohjanmeren punakampela ja Pohjanlahden silakka. Vuodeksi 2012 voitiin
korottaa useita TACeja, mikä tuottaa kalastajille yli 135 miljoonan euron
lisätulot. Kestävään enimmäistuottoon perustuvat kalastuspolitiikat alkavat jo
tuottaa tulosta: kuluttajille on tarjolla enemmän kalaa ja pyynti- ja
jalostusalalla työskenteleville henkilöille on mahdollisesti tarjolla enemmän
työpaikkoja ja tuloja. 
Seuraavassa kuvaillaan lyhyesti ja aluekohtaisesti
nykytietoihin perustuvaa kalakantojen tilaa, jota koskeva yhteenveto esitetään
liitteessä I.[3]

Koillis-Atlantin pelagiset kannat: Makrillia lukuun ottamatta kaikkia tärkeimpiä pelagisia kantoja
kalastetaan nyt kestävän enimmäistuoton tasolla tai puitteissa, ja vastaavat TACit
on vahvistettu vuodeksi 2012. Unioni on useaan otteeseen pyrkinyt tekemään
Islannin ja Färsaarten kanssa sopimuksen, jolla ne osallistuisivat makrillin
kestävään hoitoon yhdessä Norjan ja EU:n kanssa. EU:n, Norjan, Färsaarten ja
Islannin vuonna 2012 makrillille vahvistamien TACien kokonaismäärä ylitti
tieteellisen lausunnon 36 prosentilla (Venäjän saaliita lukuun ottamatta).
Makrillin kalastuksen taso on huomattavasti kestäviä rajoja korkeampi, ja kanta
kutistuu lähivuosina, jos Islannin ja Färsaarten kanssa ei päästä sopimukseen
makrillikannan kestävästä hoidosta. Tämän sopimuksen ja asianmukaisen hoidon
puute on johtanut Marine Stewardship Council -järjestön myöntämän kestävästi
hoidetun kannan sertifikaatin menettämiseen.
Pohjanmerellä, Skagerrakissa ja Kattegatissa pyydetään punakampelaa, koljaa, silliä, keisarihummeria ja merianturaa
(ainoastaan Skagerrakissa ja Kattegatissa) kestävän enimmäistuoton takaavan
kalastuskuolevuuden tasolla. Muiden kantojen tilasta ei joko ole tietoa tai ne
ovat liikakalastettuja. Vuonna 2012 TACit ylittivät tieteellisissä lausunnoissa
suositetut määrät 5 prosentilla, kun ylitys oli 11 prosenttia vuonna 2011, 17
prosenttia vuonna 2010 ja 37 prosenttia vuonna 2009.
Monet Skotlannin länsipuolen, Irlanninmeren ja
Kelttienmeren kannat ovat pieniä, ja niitä koskevat arviot ovat epävarmoja.
ICES on raportoinut eräisiin kantoihin liittyvistä ongelmista saaliiden ja
muiden tietojen, kuten poisheitettyjen saaliiden, kirjaamisessa. Viisi kantaa
on niin uhanalaista, että saaliit olisi tieteellisten lausuntojen mukaan
alennettava mahdollisimman alhaiselle tasolle. Niistä 18:sta kannasta, joista
on voitu tehdä kestävää enimmäistuottoa koskeva arvio, kolmea liikakalastettiin
ja 12:ta kalastettiin kestävän enimmäistuoton tasolla tai alapuolella.
Kelttienmeren silli ja Skotlannin länsipuolen kolja ovat viime aikoina
osoittaneet tervetulleita paranemisen merkkejä, mutta ennestään laajamittainen
turskan, koljan, ja valkoturskan poisheittäminen lisääntyy, jos
pienisilmäisillä verkoilla harjoitettavaa keisarihummerin intensiivistä
kalastusta jatketaan eikä käytetä valikoivia pyydyksiä, joista pienet kalat
pääsevät pakoon. Saaliskoostumusta koskevat säännöt, jotka otettiin käyttöön
tämän kannan suojelemiseksi sen ollessa alhaisella tasolla, on nyt suspendoitu[4]. Jäsenvaltiot ovat sitoutuneet
ottamaan käyttöön valikoivampia pyydyksiä poisheittämisten vähentämiseksi.
Biskajanlahden ja Pyreneiden niemimaan Atlantin
puoleisen alueen kannoista on saatavilla vain muutamia
arvioita. Kummeliturskakanta on paremmassa kunnossa hyvän rekrytoinnin
ansiosta, mutta sitä pyydettiin vuonna 2011 jälleen paljon yli kiintiöiden,
joten kannan pitkän aikavälin kestävyys on vaarassa ja markkinahinnat ovat
alhaiset. Haasteeseen vastatakseen komissio ja Espanja laativat parhaillaan
toimintasuunnitelmaa saaliita ja pyyntiponnistusta koskevan kansallisen
rekisteröintijärjestelmän mukauttamiseksi. Muiden Atlantin rannikolla
sijaitsevien jäsenvaltioiden saaliiden ja pyyntiponnistuksen
rekisteröintijärjestelmiä koskevat tarkastukset saatetaan päätökseen kesällä
2012. Cantabrianmerellä on edelleen voimassa suositus keisarihummerin
pyynnin lopettamiseksi.
Itämerellä
liikakalastetaan edelleen viittä seitsemästä tunnetusta kannasta. Vain Itämeren
itäosan turskaa ja Selkämeren silakkaa kalastetaan kestävän enimmäistuoton
tasolla.
Välimerellä 80:tä
prosenttia tarkastelluista kalavaroista liikakalastetaan, ja jotkin kannat ovat
huvenneet vähäisiksi (liite I b). Vaikka
arviot ovat lukumäärältään ja laadultaan edelleen maantieteellisesti epätasapainoisia
eikä niitä laadita säännöllisin väliajoin, niiden määrä on lisääntynyt, ja ne
kattavat tällä hetkellä yli 100 kantaa 27:stä lajista. Arvioiduista kannoista
kuitenkin vain 63 prosenttia on luokiteltu kestävän enimmäistuoton perustein.
Kantojen tila on edelleen selvittämättä 37 prosentin osalta. Koska nämä
arvioinnit on aloitettu vasta äskettäin eikä kaikkia kantoja arvioida
vuosittain, näitä tietoja ei voida käyttää tarkasteltaessa kantojen tilan
kehittymistä ajan mittaan.
Mustallamerellä tilanne
ei ole muuttunut merkittävästi. Kilohailikanta
on hyvässä kunnossa viimeaikaisten huomattavien rekrytointien ansiosta, ja sitä
kalastetaan kestävästi. Sitä vastoin piikkikampelaa liikakalastetaan edelleen
merkittävästi. 
3.           Taloudellinen analyysi
Taloudellisen suorituskyvyn odotetaan olevan
heikko monilla Euroopan kalastusteollisuuden aloilla, erityisesti pohjakalojen
alalla. Tähän on kaksi syytä. 
Monien kalakantojen jatkuvasti heikko tila
tarkoittaa ensinnäkin, että pyyntimäärät ovat pienempiä ja kalastukseen – ja
erityisesti polttoaineen kulutukseen – liittyvät kustannukset ovat olleet
tarpeettoman korkeita. Kuitenkin jo vuonna 2012 oli mahdollista toteuttaa
TACien korotuksia vähintään 135 miljoonan euron edestä. Tämä osoittaa, että
lyhyen aikavälin negatiiviset taloudelliset ja sosiaaliset vaikutukset, jotka
johtuivat etenemisestä kohti kestävää enimmäistuottoa, saattavat olla pelättyä
pienemmät. Kestävästä enimmäistuotosta aiheutuvaksi ennakoidut pitkän aikavälin
myönteiset tulokset näkyvät odotettua aiemmin. Kalastusalan rahoituksellinen
sietokyky on kuitenkin edelleen varsin alhainen.
Toisekseen polttoaineiden hinnat ovat nousseet
jälleen lähelle heinäkuussa 2008 saavutettuja huippuhintoja, ja kalojen hinnat
laskivat tärkeimmillä kuluttajamarkkinoilla hieman. Näitä paineita voitiin
jonkin verran tasoittaa vaihtamalla polttoainetehokkaampiin moottoreihin ja
tekemällä muutoksia kalastuskäyttäytymiseen ja pyydyksiin.
Markkinointistrategioiden parannukset voisivat myös tukea alan vakautta.
Liikakalastuksen asteittainen lopettaminen on kuitenkin se keino, jolla
taloudellista tehokkuutta ja vakautta voidaan parhaiten edistää kohonneiden
kustannusten ja laskeneiden tuotehintojen asettamiin haasteisiin vastaamiseksi.
Tuoreimmista käytettävissä olevista työllisyysluvuista
(vuodelta 2009) ilmenee, että EU:n kalastuslaivastossa työskentelevien
kalastajien kokonaismäärä (lukuun ottamatta Kreikkaa, jonka lukuja ei
toimitettu) oli 134 700 - noin 8 prosenttia vähemmän kuin vuonna 2005.
Alan työllisyys on siis edelleen laskussa. Tämän laskusuuntauksen
pysäyttämiseksi on välttämätöntä parantaa ongelman taustalla olevaa
kalakantojen tilaa.
4.           Toimintalinjaukset 
4.1.        Kannoista, joista saatavat
tiedot ovat epätäydellisiä, annettavien tieteellisten lausuntojen kehittyminen
Vuonna 2011 Koillis-Atlantin 92:sta kannasta
voitiin 38 kannan osalta eli 41 prosentin osuudelta (syvänmeren lajeja lukuun
ottamatta) antaa määrällinen tieteellinen lausunto, joka koski liikakalastusta
suhteessa kalastuskuolevuuteen, jolla kestävä enimmäistuotto saavutetaan (Fmsy)[5]. Nämä lausunnot kattavat tosin
useimmat suuremmista ja kaupallisesti merkittävistä kalavaroista. Tällaisten
lausuntojen piiriin kuuluu yhteensä 2 miljoonaa tonnia kalastusmahdollisuuksia,
kun vastaavien kalastusmahdollisuuksien kokonaismäärä on 2,5 miljoonaa tonnia
(eli lausunnot kattavat 80 prosenttia saalistonnimäärästä). Välimerellä ja
Mustallamerellä vuonna 2011 tarkastelluista 103 kannasta voitiin 65 tapauksessa
antaa liikakalastusta koskevat lausunnot (63 prosenttia). 
Atlantilla, Pohjanmerellä ja Itämerellä niiden
kantojen lukumäärä, joista voitiin antaa lausunnot kestävän enimmäistuoton
suhteen, oli 34 vuonna 2005, 39 vuonna 2010 ja 38 vuonna 2012. Niiden kantojen
osuus, joiden osalta määrällinen analyysi ja ennuste on saatavilla, on laskenut
hiukan. Niiden kantojen osuus, joiden osalta tieteellisiä lausuntoja ei ole
lainkaan saatavilla, nousi vuoden 2003 45 prosentista 52 prosenttiin vuonna
2006 ja laski jälleen 36 prosenttiin vuonna 2012.
Lausuntojen puuttumiselle on monia syitä: saaliita
koskevat puutteelliset tai epäluotettavat tiedot, vajavaiset tutkimukset tai
heikko näytteenotto, taustalla vaikuttavat epävarmuustekijät kannan biologiasta
sekä puutteelliset henkilöresurssit tieteellisessä neuvoa-antavassa prosessissa.
Kalastusta koskevien tieteellisten tietojen toimittaminen tietojen keruuta
koskevien EU:n puitteiden[6]
mukaisesti on jäsenvaltioiden tehtävä, mutta eräissä tapauksissa tätä
velvollisuutta ei ole täysin täytetty saatavilla olevasta EU-rahoituksesta
huolimatta. Vuonna 2011 komissio ja neuvosto vaativat jäsenvaltioita
parantamaan tietojen saatavuutta taulukossa 1 esitettyjen kantojen osalta.
Tämän toiminnan tulokset käyvät ilmi ICESin tulevasta lausunnosta, joka on
odotettavissa kesäkuussa 2012.
Taulukko 1 – Kannat,
jotka sisältyvät neuvoston ja komission yhteiseen lausumaan tietojen
saatavuuden parantamisesta Koillis-Atlantilla ja Itämerellä sijaitsevilla EU:n
vesillä
 Kannat || Alueet 
 Merikrotti || [Pohjanmeri ja] Skotlannin länsipuoli 
 Merikrotti || Kelttienmeri 
 Merikrotti || Biskajanlahti 
 Kolja || Kelttienmeri 
 Piikkimakrilli || Pohjanmeri 
 Lasikampela || Kelttienmeri 
 Lasikampela || Biskajanlahti 
 Punakampela || Irlanninmeri 
 Punakampela || Kelttienmeri (alue VIIfg) 
 Punakampela || Itämeri 
 Lyyraturska || Skotlannin länsipuoli 
 Lyyraturska || Kelttienmeri 
 Rauskut || Skotlannin länsipuoli 
 Kilohaili || Englannin kanaali 
 Kilohaili || Pohjanmeri 
 Valkoturska || Kelttienmeri 
Vuonna 2012 tehtyjen tieteellisten lisätutkimusten
perusteella ennakoidaan, että tieteellisiä lausuntoja laajennetaan kattamaan
useampia kantoja, jollei jopa suurinta osaa niistä. Vuonna 2011 tieteellistä
lausuntoa ei voitu saattaa päätökseen yli 44 kannan osalta, mutta vuonna 2012
tällaisia kantoja on todennäköisesti noin 10–12. Tämä edellyttää sellaisten
arviointimenetelmien ja neuvonantomenettelyjen käyttöä, jotka ovat
eurooppalaisissa lausunnoissa uusia mutta joita on kokeiltu ja testattu
laajalti muualla. Se mahdollistaa tapauskohtaisten näkökohtien huomioon
ottamisen, kuten vuonna 2011 pidetyissä julkisissa kuulemisissa suositeltiin. 
Komissio toivoo voivansa käyttää näitä uusia
lausuntoja pohjana kyseisten kalavarojen kalastusmahdollisuuksista vuonna 2013
ja tapauksen mukaan vuonna 2014 antamissaan ehdotuksissa. Jos tieteellisiä
lausuntoja ei kuitenkaan ole saatavilla tai jos niihin liittyy suurempia
epävarmuuksia, kalastusmahdollisuuksia vahvistettaessa on edelleen aiheellista
noudattaa varovaisempaa lähestymistapaa ennalta varautumisen periaatteen[7] mukaisesti. 
Jäsenvaltioiden olisi tällä välin varmistettava
riittävät resurssit ja toimitettava tarvittavat tiedot kiireellisesti, jotta
kantojen tila voitaisiin arvioida. Komissio edistää jatkossakin yhteisten
standardien ja ohjelmien kehittämistä Välimeren ja Mustanmeren kantojen
seurantaa ja arviointia varten, mukaan luettuina EU:n ulkopuolisten maiden
kanssa jaetut kannat. Asiantuntijatyöryhmiä kutsutaan koolle tarkastelemaan
kantoja ja alueita, joihin on tähän mennessä kohdistettu vähemmän tieteellistä
tarkkailua.
4.2.        Pyyntiponnistus
Saaliiden poisheittämistä ja laittomia saaliita on
TACien ohella pyritty vähentämään pyyntiponnistuksen hallinnoinnilla (eli
rajoittamalla kalastusalusten merelläoloaikaa). Pyyntiponnistuksen hallinnointi
on säilyttämistoimenpide, jota käytetään useissa pitkän aikavälin
hoitosuunnitelmissa, jotka koskevat esimerkiksi Pohjanmeren ja Itämeren
turskaa, Pohjanmeren punakampelaa ja merianturaa, Englannin kanaalin länsiosan
merianturaa sekä eteläisen kummeliturskan ja keisarihummerin kantoja (liite
II).
Liitteestä II käy ilmi yleinen, joskin
epäsäännöllinen suuntaus pyyntiponnistuksen alentamiseen vuodesta 2003 tai 2004
alkaen vuoteen 2010 saakka.
Kokonaispyyntiponnistuksen vähennykset ovat
suurimmat Itämerellä, Pohjanmerellä, Kattegatissa, Irlanninmerellä ja
Skotlannin länsipuolella mutta hieman pienemmät Englannin kanaalin länsiosassa.
Pyreneiden niemimaan Atlantin puoleisilla vesillä on vuoteen 2009 mennessä
toteutettu vain pieniä vähennyksiä. Kokonaispyyntiponnistus kuitenkin kasvoi
hieman keskisellä Itämerellä, ja myös puomitroolilla Englannin kanaalin länsiosassa
toteutettu pyyntiponnistus lisääntyi vuodesta 2010 vuoteen 2011.
Toimenpiteet pyyntiponnistuksen alentamiseksi
tällä alueella eivät selvästikään ole vielä olleet vaikuttavia.
Komissio tarkastelee vuonna 2012 EU:ssa tähän
mennessä täytäntöönpantuja pyyntiponnistuksen hallintojärjestelmiä. Tämä pitää
sisällään 5. heinäkuuta 2012 järjestettävän yleisölle avoimen kokouksen. Siinä
tarkastellaan useita aihealueita, joita tutkijat, jäsenvaltiot, sidosryhmät ja
alan toimijat ovat ottaneet esille. Kokouksen tavoitteena on saada aikaan
merkittävää edistystä kalakantojen hoidon yksinkertaistamisen alalla uudistetun
yhteisen kalastuspolitiikan puitteissa. 
5.           Monivuotisiin suunnitelmiin perustuva
hoito
Komissio on aloittanut valmistelut nykyisten
kalakantakohtaisten suunnitelmien korvaamiseksi useampaan kuin yhteen kantaan
sovellettavilla hoitosuunnitelmilla. Ensimmäinen esitettävä ehdotus on useampia
Itämeren lajeja koskeva suunnitelma, jossa otetaan huomioon biologiset
vuorovaikutukset, kuten saalistus ja kilpailu. Valmisteilla on myös Pohjanmeren
sekakalastusta koskeva suunnitelma, jossa otetaan huomioon tekniset
vuorovaikutukset eli tapa, jolla eri laivastot ja pyydykset pyytävät erilaisia
kalansaalisyhdistelmiä. 
Myöhemmin on tarkoitus laatia myös Kelttienmeren,
Irlanninmeren ja Skotlannin länsipuolen sekakalastusta koskevat suunnitelmat,
kunhan niitä varten on saatu tieteellistä näyttöä. Biskajanlahden merianturaa,
eteläistä kummeliturskaa ja keisarihummeria koskevien nykyisten suunnitelmien
muuttamiseksi on määrä laatia ehdotuksia, mutta ne riippuvat kyseisiä
kalastuksia koskevien tietojen saatavuudesta. 
Komissio on antanut vuosina 2009–2011
Biskajanlahden sardellia, Itämeren lohta ja läntistä piikkimakrillia koskevat
suunnitelmaehdotukset, joista keskustellaan parlamentissa ja neuvostossa.
Välimerellä jatketaan pyrkimyksiä lujittaa
tieteellisiä lausuntoja, jotka koskevat kasvavaa määrää lajeja ja kantoja,
kansainvälisten pitkän aikavälin kalastussuunnitelmien kehittämistä varten.
Välimerta koskevan asetuksen[8]
mukaan EU:n jäsenvaltioiden olisi laadittava monivuotiset suunnitelmat
kansallisella tasolla. Merkittävistä viivästyksistä huolimatta tämän
velvoitteen täytäntöönpanossa on viime aikoina edistytty, ja asiaa seurataan ja
tuetaan voimakkaasti. Tätä prosessia nopeuttaakseen komissio on jo käynnistänyt
useita jäsenvaltioita vastaan oikeudenkäyntiä edeltäviä menettelyjä, ja
kyseistä toimintaa jatketaan vuonna 2012. Lisäksi Välimeren yleisessä
kalastuskomissiossa suunnitellaan seurantatoimia jaettujen kantojen suhteen. 
Näiden toimien odotetaan parantavan päätöksentekoa
kansainvälisten monivuotisten suunnitelmien laatimiseksi. 
6.           Työskentelytapa TACeja koskevien
ehdotusten tekemiseksi
Seuraavia periaatteita olisi sovellettava:
Silloin kun TACeille tai pyyntiponnistusrajoituksille
on vahvistettu pitkän aikavälin suunnitelmat, niitä on noudatettava. Lisäksi
komissio ehdottaa TACeja tai pyyntiponnistusrajoituksia tasoilla, jotka ovat
johdonmukaisia pitkän aikavälin hoitosuunnitelmia koskevien komission ehdotusten
kanssa.
Silloin kun TACeista ja muista toimenpiteistä on
sovittu kolmansien maiden kanssa, niitä on sovellettava.
Silloin kun tieteelliset lausunnot annetaan ICESin
kestävän enimmäistuoton strategian mukaisten kattavien tietojen, määrällisten
analyysien ja ennusteiden perusteella, TACit olisi vahvistettava tieteellisten
lausuntojen mukaisesti. Myös silloin kun tällainen lausunto on saatavilla, sitä
olisi käytettävä sellaisenaan kiintiöiden tai pyyntiponnistuksen tason
vahvistamiseksi. Kyseisen strategian asteittainen täytäntöönpano vuoteen 2015
mennessä voidaan kuitenkin hyväksyä, jos se on lausunnon kanssa yhteensopivaa.
Silloin kun ohjeellinen tieteellinen lausunto
annetaan saatavilla olevien tietojen laadullisen analyysin perusteella (vaikka
se olisi epätäydellinen tai sisältäisi asiantuntija-arvion), sitä olisi
käytettävä pohjana TAC-päätöksille.
Silloin kun tieteellistä lausuntoa ei ole
saatavilla, on tarpeen noudattaa ennalta varautumisen periaatetta. 
Lajeille, joihin ei vielä sovelleta TACeja ja
kiintiöitä, voidaan ehdottaa TACeja sellaisten tieteellisten lausuntojen
perusteella, jotka osoittavat purettujen määrien jatkuvaa kasvua. Tässä
mielessä mahdollisia lajeja ovat meribassi ja rusotäplämullo. Uusia ja
kehittyviä kalastuksia koskevat suuntaviivat laaditaan joulukuussa 2010 ja 2011
pidettyjen neuvoston kokousten pöytäkirjaan merkityn lausuman mukaisesti.
Kyseiset suuntaviivat noudattavat vastuullista kalastusta koskevia
periaatteita, parhaita käytäntöjä ja kansallisia standardeja. Näille kannoille
on tarpeen määritellä kirjattuun kalastustoimintaan perustuvat jakoperusteet
sillä edellytyksellä, että kalastustoiminnasta on pidetty kirjaa ja kalastusta
on harjoitettu noudattaen sovellettavia (esim. teknisiä)
säilyttämistoimenpiteitä.
TAC-sääntelyalueiden ja kannan ominaislaadun
välillä on tarpeen varmistaa paras yhteensopivuus, jotta kalastusmahdollisuudet
vastaisivat eri kantojen suojelun ja hoidon tasoa. Tältä osin on tarpeen
tarkastella toiminnallisiin yksiköihin perustuvaa keisarihummerin hoitoa ja Englannin
kanaalin kahden punakampelakannan hoitoa. Komissio haluaakin kannustaa
jäsenvaltioita tukemaan näissä tapauksissa tarvittavaa TACien
uudelleenjärjestelyä. Se varaa itselleen oikeuden sisällyttää tällaisia
järjestelyjä ehdotuksiinsa ja ottaa mielellään vastaan jäsenvaltioiden ja
sidosryhmien palautetta erityisesti tästä asiasta. Jotta Pohjanmeren
pikkupääkampelan, hietakampelan, kampelan ja mustaeväkampelan kantakohtaiselle
hoidolle saataisiin luotua perusta, tullaan ehdottamaan näiden lajien saaliiden
purkamisesta annettavia erillisiä ilmoituksia.
7.           Koillis-Atlantin syvänmeren lajit
Monien syvänmeren kantojen tila on huolestuttava.
Keltaroussin, eräiden syvämerenhaiden, Biskajanlahden pilkkupagellin ja
lestikalan kannat ovat uhanalaisia. Useimpia kantoja koskevissa lausunnoissa
todetaan, että kalastusta olisi joko vähennettävä tai ettei sitä saisi lisätä,
jollei kestävyyttä ole osoitettu. Keilan, molvan, tylppäpyrstömolvan,
pilkkupagellin ja mustahuotrakalan kaltaisten nopeammin kasvavien lajien tapauksessa
saattaa olla mahdollista määritellä viitearvoja, joiden avulla kantoja voidaan
hallinnoida pitkällä aikavälillä kestävästi, mutta tällaisia viitearvoja ei ole
tällä hetkellä käytettävissä.
Syvänmeren lajien TACit vahvistetaan joka toinen
vuosi, viimeksi vuosiksi 2011 ja 2012. Komissio esittää edellä kuvailtuun
työskentelytapaan perustuvan erillisen ehdotuksen syvänmeren
kalastusmahdollisuuksista vuosiksi 2013 ja 2014.
8.           Jäsenvaltioiden vahvistamat TACit
Kuuden kannan TACit on vuodesta 2011 alkaen
"delegoitu" yksinomaan niille jäsenvaltioille, jotka kalastavat
kutakin näistä kannoista (neuvoston asetus (EU) N:o 57/2011 ja neuvoston asetus
(EU) N:o 43/2012). Tämä on tehty – jollei hyvää hallintoa koskevista
suojatoimista muuta johdu – tapauksissa, joissa vain yhdellä jäsenvaltiolla on
intressi kyseiseen kalastukseen. Asianomaisten jäsenvaltioiden 6 artiklan
mukaisesti laatimat raportit ovat parantuneet, vaikka raporttien laatu onkin
epätasainen. Kaikissa tapauksissa ei ole edelleenkään saatavilla tietoja,
joiden pohjalta olisi annettava lausuntoja kantojen hoitoa koskeviksi
aiheellisiksi toimenpiteiksi, ja tällaisten kantojen suhteen on noudatettava
erityistä varovaisuutta. Komissio aikoo ehdottaa tällaisten TACien delegoinnin
jatkamista. Asiaan liittyvien jäsenvaltioiden kanssa tullaan seuraamaan
erityisesti kantoja, joiden osalta vaaditaan lisätoimia. 
9.           Ehdotusten aikataulu
Työn alustava aikataulu voisi olla
seuraavanlainen: 
 Kalastusmahdollisuuksia koskeva asetus || Lausunto saatavilla || Komission ehdotus || Neuvoston suunniteltu hyväksyntä 
 Syvänmeren lajit 2013–2014 || Kesäkuu || Syyskuun puoliväli || Lokakuu 
 EU:n kannat Atlantilla ja Pohjanmerellä (kansainvälisten neuvottelujen tai sopimusten alaan kuulumattomat) || Kesäkuu || Syyskuu || Marraskuu 
 Kansainväliset ja jaetut kannat Atlantilla, Pohjanmerellä, Antarktiksella ja muilla alueilla || Loka-joulukuu || Marraskuu || Joulukuu 
 Itämeri || Toukokuu || Syyskuun alku || Lokakuu 
 Mustameri || Lokakuu || Marraskuu || Joulukuu 
10.         Päätelmät
Komissio pyytää jäsenvaltioita, alueellisia
neuvoa-antavia toimikuntia ja neuvoa-antavaa kalatalous- ja vesiviljelykomiteaa
esittämään näkemyksensä tässä tiedonannossa kuvaillusta menettelystä. 
LIITE
I a – Koillis-Atlantti ja sen lähivedet
 Taulukko 1. Kannan tilaa koskevat tieteelliset lausunnot || Kalakantojen lukumäärä 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keski-ar-vo 
 Turvallisten biologisten rajojen ulkopuolella || 30 || 29 || 26 || 26 || 26 || 28 || 27 || 22 || 19 || 14 || 25 
 Turvallisten biologisten rajojen sisällä || 12 || 10 || 14 || 11 || 12 || 13 || 12 || 15 || 15 || 18 || 13 
 Turvallisten biologisten rajojen sisällä olevien kantojen %-osuus || 29% || 26% || 35% || 30% || 32% || 32% || 31% || 41% || 44% || 56% || 35% 
 Kannan tila ei ole puutteellisten tietojen vuoksi selvillä || 48 || 53 || 53 || 57 || 58 || 55 || 57 || 60 || 61 || 60 || 56 
 %-osuus kannoista, joiden tila on selvillä || 47% || 42% || 43% || 39% || 40% || 43% || 41% || 38% || 36% || 35% || 40% 
 Taulukko 2. Liikakalastusta koskevat tieteelliset lausunnot || Kalakantojen lukumäärä 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keski-arvo 
 Kantaan kohdistuvan kalastuksen taso suhteessa kestävän enimmäistuoton tasoon on tiedossa ||   ||   || 34 || 23 || 32 || 33 || 35 || 39 || 35 || 38 || 34 
 Kantaa kalastetaan liikaa ||   ||   || 32 || 21 || 30 || 29 || 30 || 28 || 22 || 18 || 26 
 Kantaa kalastetaan kestävän enimmäistuoton tasolla ||   ||   || 2 || 2 || 2 || 4 || 5 || 11 || 13 || 20 || 7 
 Liikakalastettujen kantojen %-osuus ||   ||   || 94% || 91% || 94% || 88% || 86% || 72% || 63% || 47% || 79% 
 Taulukko 3. Kiireelliset tieteelliset lausunnot || Kalakantojen lukumäärä 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Keski- arvo 
 Kalastuksen lopettamista koskevat tieteelliset lausunnot || 24 || 13 || 12 || 14 || 20 || 18 || 17 || 14 || 11 || 8 || 15 
 Taulukko 4. TACien ja kestävien saaliiden välinen ero || Kalakantojen lukumäärä 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Kes-ki-arvo 
 TACien ylijäämä kestäviin saaliisiin verrattuna (%) || 46% || 49% || 59% || 47% || 45% || 51% || 48% || 34% || 23% || 11% || 41% 
 Taulukko 5. Yhteenveto kalastus-mahdollisuuksia koskevista tieteellisistä lausunnoista || Kalakantojen lukumäärä 
   || 2003 || 2004 || 2005 || 2006 || 2007 || 2008 || 2009 || 2010 || 2011 || 2012 || Kes-ki-arvo 
 Kannat, joiden koko ja kalastuskuolevuus ovat ennalta arvioitavissa || 40 || 34 || 40 || 31 || 29 || 30 || 34 || 36 || 36 || 40 || 35 
 Kannat, joista on saatavissa kalastus-mahdollisuuksia koskevia tieteellisiä lausuntoja || 59 || 52 || 54 || 65 || 61 || 62 || 63 || 55 || 55 || 47 || 57 
 Kannat, joista tieteellistä lausuntoa ei ole saatavissa || 31 || 40 || 39 || 29 || 35 || 34 || 33 || 42 || 40 || 44 || 37 
   ||   ||   ||   ||   ||   ||   ||   ||   ||   ||   ||   
 (*) Jos yksi lausunto kattaa kaksi TACia, sitä ei ||   ||   ||   ||   ||   ||   ||   ||   
 lasketa kahdeksi. ||   ||   ||   ||   ||   ||   ||   ||   ||   ||   ||   
  LIITE I b – Välimeri ja Mustameri ||   ||   ||   
 Välimeren ja Mustanmeren pohjakalakantojen ja pienten pelagisten kantojen liikakalastusta koskevat tieteelliset lausunnot || lkm || % ||   
   ||   ||   ||   
 Perusteiden mukaan luokitellut kannat (viitearvosta sovittu) || 65 || 63,0 ||   
 Muut kannat, joita ei ole luokiteltu puutteellisten tietojen vuoksi (viitearvosta ei vielä sovittu) || 38 || 37,0 || 
 Huomioon otetut kannat (27:stä lajista) || 103 || 100 ||   
 Luokitellut kannat: ||   ||   ||   
 Kantaa kalastetaan liikaa (yli Fmsy:n tai likiarvon) || 52 || 80,0 || 
 Kantaa kalastetaan Fmsy:n tai sen likiarvon tasolla tai alapuolella || 13 || 20,0 || 
 Kannat yhteensä || 65 || 100 ||   
   ||   ||   ||   
LIITE
II – Pyyntiponnistus, 
jota säännellään monivuotisin suunnitelmin (jäsenvaltioiden STECF:lle
ilmoittamat tiedot)
(yhteisen
tutkimuskeskuksen toimittamat tiedot)
Kuva 1. Säännelty
pyyntiponnistus läntisellä Itämerellä 
Kuva 2. Säännelty
pyyntiponnistus keskisellä Itämerellä 
Kuva 3. Säännelty pyyntiponnistus Kattegatissa 
Kuva 4. Säännelty pyyntiponnistus Pohjanmerellä, Skagerrakissa ja Englannin
kanaalin itäosassa
Kuva 5. Säännelty pyyntiponnistus Irlanninmerellä
Kuva 6. Säännelty
pyyntiponnistus Skotlannin länsipuolella
Kuva 7. Säännelty
pyyntiponnistus Englannin kanaalin länsiosassa
Kuva 8. Säännelty pyyntiponnistus Pyreneiden niemimaan Atlantin puoleisilla
vesillä 
Huom. Viime vuodesta poikkeava suuntaus johtuu lähinnä Portugalin
toimittamien tietojen paranemisesta. Espanja ei ole toimittanut tietoja
vuodelta 2010, minkä vuoksi tiedot koskevat vain vuotta 2009. 
[1]               EU:n kalastusalan kestävyyden edistäminen kestävän
enimmäistuoton avulla. Komission tiedonanto neuvostolle ja Euroopan
parlamentille, KOM(2006) 360 lopullinen. 
[2]               ”Liikakalastettu” tarkoittaa, että kalastuskuolevuutta
koskeva viimeisin arvio on suurempi kuin se kalastuskuolevuus, jolla kestävä
enimmäistuotto saavutetaan pitkällä aikavälillä.
[3]               Taulukko eurooppalaisista kiintiöistä ja vastaavista
”liikennevaloista” on seuraavassa osoitteessa: 
http://ec.europa.eu/fisheries/documentation/publications/poster_tac2012_en.pdf.
Kalakantojen tilasta tehty
kokonaisanalyysi on osoitteissa www.ices.dk ja https://stecf.jrc.ec.europa.eu.
[4]               Komission asetus (EU) N:o 161/2012, annettu 23
päivänä helmikuuta 2012, kiireellisistä toimenpiteistä koljakantojen
suojelemiseksi Skotlannin länsipuolisen alueen vesillä, EUVL L 52, s. 6,
24.2.2012.
[5]               Kalastuksen määrä, jolla saadaan suurimmat
keskimääräiset saalistasot pitkällä aikavälillä.
[6]               Neuvoston asetus (EY) N:o 199/2008, annettu 25 päivänä
helmikuuta 2008, kalatalousalan tietojen keruuta, hallintaa ja käyttöä
koskevista yhteisön puitteista sekä yhteistä kalastuspolitiikkaa koskevien
tieteellisten lausuntojen tukemisesta, EUVL L 60, 5.3.2008, s. 1–12.
[7]               Komission tiedonanto ennalta varautumisen periaatteesta,
KOM(2000) 1 lopullinen.
[8]               Neuvoston asetus (EY) N:o 1967/2006.